পহেলগামের ঘটনার দিনই কেন বন্ধ ছিল দোকান? NIA-র স্ক্যানারে ‘চা-বিক্রেতা’

নয়াদিল্লি: পহেলগামে (Pahalgam) জঙ্গি হামলার ঘটনায় কাশ্মীর থেকে কন্যাকুমারী প্রতিশোধের আগুনে জ্বলছে। জঙ্গিদের খুঁজে উচিত শিক্ষা দিতে ইতিমধ্যেই মাঠে নেমেছে তিন সেনা। প্রধানমন্ত্রী তিন বাহিনীর প্রধানদের সঙ্গে আলাদা করে বৈঠক করেছেন। তিন বাহিনীকে ‘সম্পূর্ণ অভিযানে স্বাধীনতা’ (Full Operational Freedom) দেওয়ার সিদ্ধান্ত জানিয়েছেন। ইতিমধ্যেই এই হামলার ঘটনায় একাধিক জনকে জেরা করছে এনএইএ (NIA)। এক দোকানদারকে জেরা করছে এনআইএ। সূত্রের খবর, পহেলগামে ২২ এপ্রিলের ঘটনার দিন দোকান থেকে উধাও ছিলেন ওই ব্যক্তি।

হামলার পর তদন্তের ভার নেয় এনআইএ। তদন্তে চাঞ্চল্যকর তথ্য উঠে এসেছে। তদন্তে নেমে প্রায় ১০০ জন স্থানীয়দের জেরা করে এনআইএ জানতে পারে, একজন চা বিক্রেতা, যিনি প্রতিদিন দোকান খুলতেন, হঠাৎ করেই হামলার দিন দোকান বন্ধ রেখেছিলেন। চা বিক্রেতা মাত্র ১৫ দিন আগে সেখানে দোকান খুলেছিলেন। হামলার দিন হঠাৎই বন্ধ ছিল তাঁর দোকান। এই ‘সন্দেহজনক’ তথ্য জানতে পারার পর কড়া জেরা শুরু করেছে তদন্তকারী সংস্থা। কোথায় ছিলেন দোকানদার? কেন সেদিনই বন্ধ ছিল দোকান? এই প্রশ্নের উত্তর খুঁজতে ওই দোকানদারকে জেরা করছে এনআইএ। কেন্দ্রীয় গোয়েন্দা সংস্থার আধিকারিকরা তাঁর ইন্টারনেট প্রোটোকল ডিটেল রেকর্ড (IPDR) খতিয়ে দেখছেন, যাতে কিছু সূত্র মেলে। ঘটনার দিন সেখানে কতজন স্থানীয় ছিলেন, তার পুরো লিস্ট রয়েছে তদন্তকারীদের কাছে। সেই লিস্ট খতিয়ে দেখে পর পর জেরা চলছে।